संडे मेल के नए महाप्रबंधक हिन्दी के लोगों से दूरी बनाकर रखते थे। नंदन जी को बिलकुल पसंद नहीं करते थे और त्रिलोक दीप से सीधे मुँह बात नहीं करते थे। उनका मानना था कि जब तक इन्हें हटा कर समझदार संपादक नहीं लाया जाता, संडे मेल का कायाकल्प नहीं हो सकता। नंदन जी के जिन सुझावों या निर्णयों को सिद्धार्थ राय ने खारिज कर दिया, उनमें एक था पटना संस्करण। जब बात मालिक तक पहुँची तो सिद्धार्थ राय ने यही तर्क दिया कि पहले दिल्ली और कलकत्ता संस्करण को मजबूत कर लिया जाए, उसके बाद ही किसी नए संस्करण की योजना बनाई जाए। इस सूचना का मेरे लिए अर्थ यही था कि अब पटना में रह कर मुझे रिपोर्टर की तरह ही काम करना था। यह ताड़ से गिर कर खजूर में लटकने जैसा एहसास था।